**Proiect**

**GUVERNUL REPUBLICII MOLDOVA**

**HOTĂRÎRE** Nr. \_\_\_

din \_\_\_\_\_\_\_\_\_\_ 2021

**cu privire la indexarea prestaţiilor de asigurări**

**sociale şi a unor prestaţii sociale de stat**

În temeiul art. 12 și 13 din Legea nr. 156/1998 privind sistemul public de pensii (republicată în Monitorul Oficial al Republicii Moldova, 2004, nr. 42-44, art. 247), cu modificările ulterioare, Guvernul HOTĂRĂȘTE:

1. Având în vedere rata inflației înregistrată în primul semestru al anului în curs, la 1 octombrie 2021 se indexează cu coeficientul indexării de 3,86%:

1) toate pensiile stabilite și recalculate în temeiul Legii nr. 156/1998 privind sistemul public de pensii;

2) pensiile pentru vechime în muncă stabilite în temeiul Legii nr. 437/1990 cu privire la asigurarea cu pensii de stat în Republica Moldova și al Hotărârii Guvernului nr. 865/1992 cu privire la pensiile pentru vechime în muncă a cadrelor din domeniul învățământului și ocrotirii sănătății, care se achită din mijloacele bugetului asigurărilor sociale de stat;

3) pensiile funcționarilor publici stabilite în temeiul Legii serviciului public nr. 443/1995;

4) pensiile colaboratorilor vamali stabilite în temeiul Legii serviciului în organele vamale nr. 1150/2000;

5) plățile periodice capitalizate stabilite în temeiul Legii nr. 123/1998 cu privire la capitalizarea plăților periodice:

a) plățile lunare capitalizate beneficiarilor care, în urma unui accident de muncă, au suferit o traumă ori au contractat o boală profesională din vina întreprinderii, fără succesiune de drept, lichidate ulterior;

b) plățile lunare capitalizate beneficiarilor care, în urma unui accident de muncă, au suferit o traumă ori au contractat o boală profesională din vina întreprinderii lichidate ulterior;

6) indemnizațiile de dizabilitate stabilite în temeiul Legii asigurării pentru accidente de muncă și boli profesionale nr. 756/1999;

7) pensiile stabilite în temeiul Legii nr. 909/1992 privind protecția socială a cetățenilor care au avut de suferit de pe urma catastrofei de la Cernobîl;

8) compensația bănească lunară în schimbul asigurării cu produse alimentare și suplimente alimentare care contribuie la eliminarea din organism a radionuclizilor pentru persoanele participante la lichidarea consecințelor catastrofei de la Cernobîl și la experiențele nucleare, avariile cu radiație ionizantă și a consecințelor lor la obiectivele atomice civile sau militare, stabilită în temeiul Legii nr. 909/1992 privind protecția socială a cetățenilor care au avut de suferit de pe urma catastrofei de la Cernobîl. De la 1 octombrie 2021 această compensație bănească se stabilește în cuantum indexat;

9) pensiile stabilite în temeiul Legii asigurării cu pensii a militarilor și a persoanelor din corpul de comandă și din trupele organelor afacerilor interne și din cadrul Inspectoratului General de Carabinieri nr. 1544/1993. De la 1 octombrie 2021, pensiile minime stabilite în temeiul Legii nr. 1544/1993 se determină în cuantum indexat;

10) indemnizațiile urmașilor personalului medical decedat ca urmare a desfășurării activității medicale în lupta cu COVID-19 stabilite în temeiul Legii nr. 127/2020;

11) pensiile stabilite în temeiul Legii 544/1995 cu privire la statutul judecătorului.

2. De la 1 octombrie 2021 cuantumul pensiei minime pentru limită de vârstă constituie 2000 lei.

3. Cuantumul pensiei minime de dizabilitate constituie:

1) în cazul unei dizabilități severe – 1 500 lei;

2) în cazul unei dizabilități accentuate – 1 400 lei;

3) în cazul unei dizabilități medii – 1000 lei.

4. În cazul în care cuantumul pensiei calculat conform legii este mai mic decât cuantumul pensiei minime pentru categoria respectivă, diferența dintre aceste cuantumuri se acoperă din mijloacele bugetului de stat.

5. Cheltuielile ce țin de executarea prevederilor pct. 1 subpct. 1), 3), 4) și 11) pentru partea de pensie achitată din mijloacele bugetului asigurărilor sociale de stat, subpct. 2), subpct. 5) lit. b) și subpct. 6) vor fi acoperite din mijloacele bugetului asigurărilor sociale de stat, iar ale pct. 1 subpct. 1), 3), 4) și subpct. 11), pentru partea de pensie achitată din mijloacele bugetului de stat, subpct. 5) lit. a), subpct. 7)-10) și pct. 4 – din mijloacele bugetului de stat.

6. Prezenta hotărâre intră în vigoare la 1 octombrie 2021.

 **PRIM-MINISTRU          Natalia GAVRILIȚA**

**Contrasemnează:**

**Ministrul finanțelor                                      Dumitru BUDIANSCHI**

**Ministrul muncii**

**și protecției sociale                          Marcel SPATARI**